Dragi elevi, stimaţi părinţi, onoraţi dascăli,

Este bine cunoscut faptul că în luna septembrie a fiecărui an există o zi de mare importanţă spirituală, ziua când, peste tot în ţară, se deschid larg porţile şcolilor, iar sufletele noastre tresaltă de bucurie, de emoţie, dar şi de curiozitate. Este clipa revederii, a reîntâlnirii după o vacanţă binemeritată, este emoţia primei zile de şcoală. Vacanța niciodată nu este suficientă, totuşi, așteptăm cu nerăbdare una dintre cele mai mari sărbători de toamnă, începerea școlii.

Într-o lume în care valorile sunt adesea confundate cu non-valorile, o lume care duce lipsă de repere, şcoala noastră trebuie în primul rând să ofere, prin dascălii ei, caractere, modele de urmat, capabile să sădească în sufletele tinerei generaţii valori care astăzi sunt perimate: respectul pentru muncă, cinste, deschidere către cultură şi credinţă în Dumnezeu.

Păşim în anul şcolar 2021-2022, pe care ni-l dorim cu toţii mai bun, cu multe realizări frumoase, cu credinţă şi speranţă într-o lume mai bună. Fiecare an şcolar aduce cu sine momente de neuitat. Credem că anii de liceu sunt cei de care ne aducem aminte cu cel mai mare drag peste ani.

Consideraţi şcoala în care învăţaţi drept a doua voastră casă şi ca urmare, să-i respectaţi pe oamenii ei, fie profesori, fie personal administrativ, s-o îngrijiţi şi s-o modelaţi după imaginaţia şi personalitatea voastră. Ne dorim ca la finalul şcolarizării voastre, fiecare dintre voi să puteţi pleca mai bogaţi spiritual, cu un bagaj de cunoştinţe bun, cu amintiri frumoase, relaţii de prietenie pentru o viaţă, cu repere morale solide pentru viitor.

Ne-am dori să trataţi şcoala ca pe un drept şi nu ca pe o obligație.

De aceea, adresez rugămintea părinţilor să stea alături de şcoală. Numai împreună cu profesorii puteţi face din copiii dumneavoastră oameni performanţi în viaţă.

Urez colegilor mei profesori înțelepciune, credinţă în tot ceea ce şi-au propus, sănătate, elevi ascultători şi recunoscători, iar potențialul vostru creativ să nu diminueze niciodată și toate ideile voastre pedagogice să devină realitate în cel mai bun mod posibil.

Adresez urări de succes tuturor elevilor şi, în mod deosebit, elevilor din clasa a VIII-a și clasa a XII-a pe care îi aşteaptă un an mai greu, la sfârşitul căruia vor avea de susţinut un examen. Îmi exprim convingerea că veţi reuşi dacă veţi învăţa şi dacă prioritatea voastră numărul unu va fi învăţătura. Noi, dascălii voştri, suntem pregătiţi să vă fim aproape şi să vă punem la dispoziţie priceperea, cunoştinţele şi timpul nostru pentru a vă ajuta să reuşiţi. Pentru noi, fiecare elev reprezintă o personalitate în devenire a cărei evoluţie o monitorizăm în permanenţă. Nu va fi uşor, dar munca voastră va fi răsplătită pe măsura strădaniei voastre.

Învăţământul românesc are nevoie de noi toţi - profesori, părinţi, administraţie locală şi de toate instituţiile din judeţ: poliţie, spital, biserică, agenţi economici. Toţi trebuie să punem umărul si sufletul pentru ca învăţământul vasluian să fie aşa cum ni-l dorim.

Fie ca noul an şcolar să însemne atât pentru personalul didactic şi nedidactic, cât şi pentru elevi şi părinţi, bucurii, satisfacţii, împliniri, putere de muncă şi multă sănătate!

În încheiere, vă urez tuturor un an școlar frumos, cu sănătate, cu rezultate cât mai bune de care să ne bucurăm cu toții.

Așa să ne ajute Dumnezeu!

Inspector școlar general,

Prof. Elena Mustață